Fællesrådet Aarhus K

Høringssvar på Støj handlingsplanen 2024

Hermed fremsendes høringssvar på den udsendte høring vedr. Støj handlingsplanen.

Fællesrådet har på møde den 08.01.24 forholdt sig til henvendelse fra Radikale venstre/ DD vedr. den kommende støjhandlingsplan og har siden hen læst den udsendte, af byrådet vedtagne, Støjhandlings plan rapport fra den 23.02.24.

*Baggrund;* I *henhold til EU-direktivet 2002/49/EF   
vedrørende vurdering og håndtering af ekstern støj skal der i udvalgte danske kommuner udarbejdes støjhandlingsplaner, der kortlægger ekstern støj og redegør for overvejelser og beslutninger om støj-  
bekæmpelse. Direktivet er implementeret i Miljøstyrelsens Bekendtgørelse om kortlægning af ekstern støj og udarbejdelse af støjhandlingsplaner, Støjbekendtgørelsen, BEK nr. 2092. Støjbekendtgørelsen er senest revideret den 18. november 2021.*

*Formålet med kortlægningen og støjhandlingsplanen er samlet set – jf. Støjbekendtgørelsen:* ***”... at skabe et grundlag for at undgå, forebygge eller begrænse skadelige virkninger, herunder gener, der skyldes eksponering for ekstern støj, samt opretholde støjmiljøets kvalitet der hvor det er acceptabelt”.***

Indledningsvis refereres til Støjhandlingsplanens juridiske grundlag, som opfattes langt mere ambitiøs end forslaget til den fremsendte høringsplan lægger op til.

Fællesrådet Aarhus K er positive over for jeres udstrakte hånd om øget borgerinddragelse på dette område. Vejstøj kan helt sikkert være en væsentlig fysisk forurening, som det er vigtigt at have en strategi for og et lokalt fokus på for at kunne bekæmpe. Derfor er det et vigtigt emne at have en lokal dialog om og forankring af.

Bestyrelsen i Fællesrådet Aarhus K er dog også enige om, at vejstøj kun er en af brikkerne i en langt bredere debat om støj i vores lokalområder. F.eks. har Fællesrådet Aarhus K interesse i, at grænseværdierne sænkes ved nybyggeri, da lokalområdet er et ”Udviklingsområde”. Kommuneplanen 25 afventes i spænding, da den sandsynligvis tegner udviklingen af Godsbaneområdet etape 2, samt de frigivne DSB arealer – på sigt!

Det undrer ligeledes, når byrådet ifb. med vedtagelse af ”De Vilde problemer”, retter fokus på ”Sundhed ind i alt”, at der med Støjhandlingsplanen let og elegant glides over i kun at tage et værktøj i brug ved reducering af støj, nemlig ved etablere af nedsættelse af hastigheden ved indfaldsvejene til byen.

Lokal støjforurening har en langt større palet af støjkilder (lige fra kufferttransport på fortove, over klokker, tog, bevillinger, udendørs stoleopsætning, betjening til koncerter og pilotering mv). Det er alt sammen støj for dem, der skal have mulighed for stilhed for at kunne få deres hverdag til at fungere.

Derfor er det vigtigt, at vi også har en bredere lokal dialog om støjkilder, inden der træffes beslutninger, der har indflydelse på den lokale støjbelastning.

Venlig hilsen

Fællesrådet Aarhus K/ Joan Frausing